ซิลเวอร์ฟิวเจอร์สเสี่ยง!
ซิลเวอร์ฟิวเจอร์สพร้อมเปิดซื้อขาย 20 มิ.ย. นักลงทุนต้องระวังราคาขึ้นลงแรงถึง 3 เท่า โกลด์ฟิวเจอร์ส
21 ส.ค. 2554

ซิลเวอร์ฟิวเจอร์สพร้อมเปิดซื้อขาย 20 มิ.ย. นักลงทุนต้องระวังราคาขึ้นลงแรงถึง 3 เท่า โกลด์ฟิวเจอร์ส 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวในงานสัมมนา “Silver Futures โอกาสใหม่ในการทำกำไร...พร้อมซื้อขายถึงสี่ทุ่มครึ่ง” ว่า ตลาดอนุพันธ์พร้อมเปิดให้ซื้อขายสำหรับสัญญาซื้อขายโลหะเงินล่วงหน้า (ซิลเวอร์ฟิวเจอร์ส) ในวันที่ 20 มิ.ย.นี้ พร้อมกับการขยายเวลาซื้อขายของโกลด์ฟิวเจอร์สและซิลเวอร์ฟิวเจอร์สอีกหนึ่งช่วงตั้งแต่เวลา 19.30-22.30 น. เพื่อให้ ครอบคลุมช่วงเวลาที่ตลาดนิวยอร์ก 
สำหรับซิลเวอร์ฟิวเจอร์สจะอ้างอิงกับโลหะเงินที่มีความบริสุทธิ์ 0.999 มีขนาดของ 1 สัญญาเท่ากับ 100 ทรอยเอานซ์ หรือประมาณ 3 กิโลกรัม คิดเป็นมูลค่าประมาณ 1.4 แสนบาท จะต่ำกว่ามูลค่าของโกลด์ฟิวเจอร์สอยู่ที่ประมาณ 2 แสนบาท
“โลหะเงินขณะนี้อยู่ที่ 46 เหรียญสหรัฐ เพิ่มขึ้นจากสิ้นปีที่ผ่านมาอยู่ที่ 31 เหรียญสหรัฐ มีการเติบโตสูง และผันผวนสูงกว่า ดังนั้นจำนวนเงินในการวางหลักประกันอาจสูงกว่า แต่ขณะนี้โลหะเงินอยู่ในช่วงขาขึ้น ผู้ลงทุนสามารถใช้เพื่อกระจายการลงทุนได้” นางเกศรา กล่าว 
นพ.กฤชรัตน์ หิรัณยศิริ ประธานกรรมการ บริษัท เอ็มทีเอส โกลด์ ฟิวเจอร์ กล่าวว่า อัตราการเพิ่มขึ้นของราคาโลหะเงินจะสูงกว่าอัตราการเพิ่มขึ้นของราคาทอง 2-3 เท่า เพราะมีนักเก็งกำไรเข้ามาลงทุนในโลหะเงินสูง ดังนั้นซิลเวอร์ฟิวเจอร์สจึงมีความเสี่ยงมากกว่าโกลด์ฟิวเจอร์ส 2-3 เท่า ผู้ลงทุนที่จะเข้ามาลงทุนต้องรับความเสี่ยงได้ หากยังไม่พร้อมไม่ควรเข้ามา 
นายบุญกิต จิตรงามปลั่งที่ปรึกษากลุ่มอุตสาหกรรมอัญมณีและเครื่องประดับ สภาอุตสาหกรรมแห่งประเทศไทย และอุปนายกสมาคมผู้ส่งออกเครื่องประดับเงินไทย กล่าวว่า แต่ละปีไทยมีการนำเข้าโลหะเงินประมาณ 1,500-2,000 ล้านเหรียญสหรัฐ ซึ่งซิลเวอร์ฟิวเจอร์สน่าจะเป็นประโยชน์ต่อผู้ประกอบการ